(Ortografía tradicional) Churox kꞌij ri Jesús xel bi pa Samaria,
xutakej ru be,
xeꞌ pa Galilea.
Je riꞌ,
rumal chi jun kꞌalajisal re ru Lokꞌ Pixab ri Dios man nim tä quil wi ri areꞌ pa ri kas u tinimit jeꞌ jas ri xubij ri Jesús.
Aretak xopan pa Galilea ri winak chilaꞌ utz u cꞌulaxic xcaꞌno.
Ri e areꞌ cꞌut e petinak pa ri nimakꞌij Pascua ri cäban pa ri tinimit Jerusalén,
quilom cꞌu ronojel ri u banom ri Areꞌ chilaꞌ pa ri nimakꞌij.
Te riꞌ ri Jesús xeꞌ chi jumul pa ri tinimit Caná pa Galilea jawijeꞌ ri xuqꞌuex wi ri joron pa vino.
Cꞌo cꞌu jun tataꞌ chilaꞌ ri nim u banic pa ri tinimit Capernaum.
Jun toꞌl re ri nim takanel waꞌ.
Yawab cꞌu ri u cꞌojol.
Aretak ri tataꞌ riꞌ xuto chi ri Jesús xpe pa Judea,
xopan cꞌu pa Galilea,
xeꞌ ri areꞌ che rilic.
Xutaꞌ tokꞌob che chi queꞌ cho rachoch chucunaxic ri u cꞌojol,
ri xa jubikꞌ man cäcämic.
Ri Jesús cꞌut xubij che:
Ri alak man cäcojon tä alak we ta mat quil alak cajmabal,
xukujeꞌ etal,
—xcha ri Jesús.
Xubij cꞌu ri tataꞌ ri nim u banic che:
Tat,
saꞌj la chanim cho wachoch mäjaꞌ cꞌu cäcäm ri nu cꞌojol,
—xcha che.
Xubij cꞌu ri Jesús che:
¡Oj la cho ja,
cäcꞌasi cꞌu na ri cꞌojol la!
—xcha che.
Xucoj cꞌu ri tataꞌ ri xbix che rumal ri Jesús,
xeꞌ cꞌut.
Aretak xa jubikꞌ man copan ri tataꞌ cho rachoch,
xepe ri patänil tak re chucꞌulaxic,
xquibij cꞌu che:
¡Cꞌasal ri cꞌojol la!
—xecha che.
Ri tataꞌ xutaꞌ chque jas hora xuchap rutziric ri u cꞌojol.
Ri e areꞌ xquibij che:
Iwir pa ri nabe hora re ri benak kꞌij xel ri kꞌakꞌ chrij,
—xecha che.
Ru tat ri ala xuchꞌobo chi pa ri hora riꞌ xubij ri Jesús che:
“Ri cꞌojol la cäcꞌasi na,”
—xcha ri Jesús.
Xcojon cꞌu ri tataꞌ che ri Jesús,
xukujeꞌ conojel ri e cꞌo pa rachoch.
Are waꞌ ri ucab cajmabal etal ri xuban ri Jesús aretak xtzelej lok pa Judea,
xopan cꞌu pa Galilea.